Koronavirus: Gevalle verdubbel byna by die dagPendelaars ry Dinsdag ‘n roltrap in Tokio. (Foto: Jae C. Hong) Die dodetal weens die nuwe tipe koronavirus wat onlangs uitgebreek het, staan nou op 106 met die aantal gevalle in China wat binne ŉ dag byna verdubbel het. Daar was Maandag altesaam 4 515 gevalle in dié land aangemeld vergeleke met 2 835 die vorige dag. Sowat 976 van dié pasiënte verkeer in ’n ernstige toestand. Die eerste geval van dié dodelike virus is nou ook in Duitsland aangemeld. Die ministerie van gesondheid in die suidelike deelstaat Beiere het Maandag gesê ŉ man van Starnberg, suid van München, is tans in ŉ stabiele toestand, maar word streng gemonitor en in isolasie gehou. Persone wat in noue kontak met die man was, word ook tans ingelig oor moontlike simptome van dié virus. Dit sluit erge koors en asemhalingsprobleme in. Volgens die ministerie hou die man egter ŉ lae risiko vir die algemene bevolking in Beiere in. Leerders staan in ‘n ry om hul hande te ontsmet by ‘n hoërskool in Phnom Penh, Kambodja. (Foto: Heng Sinith, AP) Meer as 40 gevalle is ook in ander lande aangemeld. Die meeste van dié besmettings hou verband met Chinese toeriste of mense wat Wuhan onlangs besoek het. Teen Maandag was die lande met die meeste gevalle, buiten China, Thailand (8), Amerika (5), insluitend Kalifornië, Chicago en Washington, Suid-Korea (4) en Japan (4). Ander lande waar die virus opgemerk is, is Frankryk (3), Viëtnam (2), Kanada (1) en Nepal (1). Asiatiese aandeelmarkte het ook gister vir ’n tweede dag getuimel weens kommer oor die wêreldwye ekonomiese impak van die virus. Die Amerikaanse konsulaat in Wuhan, waar die eerste geval aangemeld is, is tans besig om sy diplomate en ander Amerikaners uit die stad te vlieg. Japan, Frankryk, Mongolië en ander regerings beplan ook ontruimings. Altesaam 17 Chinese stede het intussen openbare vervoer opgeskort met die Chinese Nuwejaar-vakansie wat met drie dae tot Sondag verleng is om die risiko van infeksie te verminder deur kantore en fabrieke landwyd gesluit te hou en die publiek tuis te hou. Die regering van Sjanghai, ’n wêreldwye sakesentrum van 25 miljoen mense, het die vakansie in dié stad met ’n bykomende week tot 9 Februarie verleng.